钦定古今图书集成/明伦汇编/官常典/第384卷 > 后汉
## 钦定古今图书集成/明伦汇编/官常典/第384卷 > 后汉

后汉以长安为旧都，仍设官如《三辅》故事。

按《后汉书百官志》：“京兆尹、左冯翊、右扶风三人。汉初
都长安，皆秩中二千石，谓之三辅。中兴都雒阳，更以
河南郡为尹，以三辅陵庙所在，不改其号，但减其秩。
武帝置三辅都尉各一人，讥出入。中兴建武六年省。”

〈注〉《古今注》曰：六年八月，省都尉官。应劭曰：“每有剧贼，郡临时置都尉，事讫罢之。”

安帝以羌犯法，三辅有陵园之守，乃复置右扶风都
尉、京兆虎牙都尉，皆置诸曹掾史。

〈注〉应劭《汉官》曰：盖天生五材，民并用之，废一不可，谁能去兵？兵之设尚矣，《易》称“弦木为弧，剡木为矢”，弧矢之利，以威天下。《春秋》三时务农，一时讲武，《诗》美公刘，匪居匪康，人耕出战，乃裹糇粮，干戈载扬，四方莫当。自郡国罢材官骑士之后，官无警备，实启寇心，一方有难，三面救之，发兴雷震，烟蒸电激，一切取办，黔首嚣然，不及讲其射御，用其戒誓，一旦驱之，以即强敌，犹鸠鹊捕鹰鹯，豚羊弋豺虎。是以每战常负，王旅，不振张角，怀挟妖伪，遐迩摇荡，八州并发，烟炎绛天，牧守枭裂，流血成川。尔乃远征三边，殊俗之兵，非我族类，忿鸷纵横，多僵良善，以为己功，财货粪土，哀夫民氓，迁流之咎，见出在兹。不教而战，是谓“弃之。”迹其祸败，岂虚也哉！《春秋》“家不藏甲，所以一国威，抑私力也。”今虽四海残坏，王命未洽，可折冲压难，若指于掌，故置右扶风。《新论》曰：“王莽时，置西海郡令，其吏皆百石亲事，一曰为四百石，二岁而迁补。”

《本注》曰：“诸曹略如公府曹，无东西曹。”

〈注〉蔡质《汉仪》曰：“河南尹掾，出考案与从事同。

有功曹史，主选署功劳。有五官掾，署功曹及诸曹事。
其监属县有五部督邮，曹掾一人，正门有亭长一人，
主记室史，主录记书，催期会。无令史，阁下及诸曹各
有书佐干，主文书。”

〈注〉《汉官》曰：“河南尹，员吏九百二十七人，十二人百石。诸县有秩三十五人，官属掾史五人，四部督邮史部掾二十六人，案狱仁恕三人，监津渠漕水掾二十五人，百石。卒吏二百五十人，文学守助掾六十人，书佐五十人，循行二百三十人，干小史二百三十一人。”

按《前汉书百官公卿表》注，师古曰：“《三辅黄图》云：京兆
在尚冠前街，东入故中尉府；冯翊在太上皇庙西，入；
右扶风在夕阴街北，入故主爵府。长安以东为京兆，
长陵以北为左冯翊，渭城以西为右扶风。”